ബാങ്ക് അക്കൌണ്ട് തുറക്കാൻ ഇനി വലിയ പൊല്ലാപ്പുകളുടെയൊന്നും ആവശ്യമില്ല . ആധാർ കാർഡും വിരലടയാളവും തന്നെ ധാരാളം . ആക്സിസ് ബാങ്ക് ആണ് അക്കൌണ്ട് തുടങ്ങുന്നതിന് ഈ രീതി തുടങ്ങിവക്കുന്നത് . ഇ - കെവൈസി ( eKYC - ഇലക്ട്രോണിക് - നോ യുവർ കസ്റ്റമർ ) പ്രകാരമുള്ള അപേക്ഷമാത്രം മതി ഇതിന് . 2013 സെപ്റ്റംബർ 2 ന് റിസർവ് ബാങ്ക് ഇ - കെവൈസിയെ നിയമ സാധുതയുള്ള രേഖയായി അംഗീകരിച്ചിട്ടുണ്ട് . ഈ സംവിധാനം ഉപോഗിക്കുന്ന രാജ്യത്തെ ആദ്യത്തെ ബാങ്കിങ് സ്ഥാപനമാണ് ആക്സിസ് ബാങ്ക് . പേയ്മെന്റ് കമ്പനിയായ വിസയുടെ നെറ്റ് വർക്ക് ആണ് ആക്സിസ് ബാങ്ക് ആധാർ ഡാറ്റാബേസുമായി ബന്ധപ്പെടുത്താൻ ഉപയോഗിക്കുന്നത് . രാജ്യത്തെ 25 ബ്രാഞ്ചുകളിൽ അടുത്ത ആഴ്ചമുതൽ ആ - കെവൈസി സംവിധാനം ബാങ്ക് അവതരിപ്പിക്കും . വിലാതം തെളിയിക്കുന്നതിനുള്ള രേഖയോ തിരിച്ചറിയൽ രേഖയോ ഇല്ലാതെ തന്നെ ബാങ്ക് അക്കൌണ്ട് തുറക്കാനുള്ള സംവിധാനം ഈ ബ്രാഞ്ചുകളിൽ ഉണ്ടായിരിക്കും . ആധാർ കാർഡ് സ്വന്തമായി ഉള്ള ഏതൊരാൾക്കും രാജ്യത്തിന്റെ ഏത് ഭാഗത്തും അക്കൌണ്ട് തുറക്കാൻ ഈ സംവിധാനം ഉപകരിക്കും . നിലവിൽ ബാങ്കിൽ അക്കൌണ്ട് ഉള്ള ഒരാളുടെ പരിചയപ്പെടുത്തൽ പോലും ആവശ്യമില്ല . സേവിങ്സ് അക്കൌണ്ട് തുറക്കുന്നതിനുള്ള അപേക്ഷ ഫോമിൽ വളരെ കുറച്ച് വിവരങ്ങൾ മാത്രമേ പൂരിപ്പിക്കേണ്ടതായി വരൂ എന്ന് ആക്സിസ് ബാങ്ക് ചെയർമാൻ ജയറാം ശ്രീധർ പറഞ്ഞു . വായ്പ ആവശ്യങ്ങൾക്കുള്ള അക്കൌണ്ട് ആണ് തുറക്കുന്നതെങ്കിൽ മറ്റ് ചില രേഖകൾ കൂടി ഹാജരാക്കേണ്ടിവരുമെന്നും ജയറാം ശ്രീധർ പറഞ്ഞു .